শাবক সহ নামিবিয়ান চিতাকে ঢিল মধ্যপ্রদেশের গ্রামে!

ওয়েব ডেস্ক: নামিবিয়া (Namibia) থেকে আনা হয়েছিল চিতা, রাখা হয় জ্বালা (Jwala)। তাকে ছাড়া হয়েছিল মধ্যপ্রদেশের (Madhya Pradesh) কুনো জাতীয় উদ্যানে (Kuno National Forest)। এদেশে কিছু শাবকের জন্ম দিয়েছিল জ্বালা। একটি বাছুরকে শিকার করার সময় জ্বালা আর তার শাবকদের লক্ষ্য করে ইটপাথর ছুড়ল জনতা।

আফ্রিকা থেকে আনা কিছু স্ত্রী-চিতার মধ্যে একটি জ্বালা। ২১ ফেব্রুয়ারি কুনো উদ্যানের খাজুরি পর্যটন এলাকায় ছেড়ে দেওয়া হয় শাবক সহ জ্বালাকে। মা-চিতা এবং তার চার শাবক কোনওভাবে জঙ্গল ছেড়ে লোকালয়ের কাছে চলে এসেছিল। শেওপুর-গোয়ালিয়র রেললাইনের ধারে একটি বাছুরকে শিকার করছিল তারা। সে সময় গ্রামবাসীরা ঢিল মেরে, লাঠি চালিয়ে জ্বালা এবং তার শাবকদের তাড়িয়ে দেয়। এই ঘটনার একটি ভিডিও সোশ্যাল মিডিয়ায় ভাইরাল হয়েছে।

আরও পড়ুন: ঘন জঙ্গলে তীব্র সংঘর্ষ! সেনার গুলিতে খতম আরও ৩ মাওবাদী

এদিকে খবর পেয়েই ঘটনাস্থলে পৌঁছন কুনো জাতীয় উদ্যানের বনকর্মীরা। উন্মত্ত জনতাকে নিরস্ত করেন তাঁরাই যার ফলে চিতার দল নিরাপদে জঙ্গলে ফিরে যেতে পারে। কিন্তু আবার এই ধরনের ঘটনা ঘটার আশঙ্কা থেকেই যায়।

মধ্যপ্রদেশের রাজ্য বনদফতরের এক বরিষ্ঠ আধিকারিক জানিয়েছেন, “চিতাদের সম্পর্কে গণ সচেতনতা বাড়াতে আমরা প্রচেষ্টা চালিয়ে যাচ্ছি। মানুষ ধীরে ধীরে খাপ খাইয়ে নেবে এবং চিতার সঙ্গে সহাবস্থান করতে শিখবে।” প্রসঙ্গত, কুনো অরণ্য থেকে এর আগেও পথভ্রষ্ট হয়ে পাশের দুই রাজ্য রাজস্থান এবং উত্তরপ্রদেশে ঢুকে পড়েছিল চিতারা। কিন্তু তাদের উপর ইটপাটকেল ছোড়ার ঘটনা এই প্রথম।

দেখুন অন্য খবর: